CELEX: 32017R1393
Language: hu
Date: 2017-05-24 00:00:00
Title: A Bizottság (EU) 2017/1393 felhatalmazáson alapuló rendelete (2017. május 24.) az egyes kisméretű nyílt tengeri fajoknak és ipari célból halászott halfajoknak az Északi-tengeren történő halászatára vonatkozó visszadobási terv elkészítéséről szóló 1395/2014/EU felhatalmazáson alapuló rendelet módosításáról

28.7.2017   
            
            
               HU
            
            
               Az Európai Unió Hivatalos Lapja
            
            
               L 197/1
            
         A BIZOTTSÁG (EU) 2017/1393 FELHATALMAZÁSON ALAPULÓ RENDELETE
   (2017. május 24.)
   az egyes kisméretű nyílt tengeri fajoknak és ipari célból halászott halfajoknak az Északi-tengeren történő halászatára vonatkozó visszadobási terv elkészítéséről szóló 1395/2014/EU felhatalmazáson alapuló rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére, valamint 18. cikke (1) és (3) bekezdésére,
   mivel:
   
               (1)
            
            
               Az 1380/2013/EU rendelet célja, hogy a fogási korlátok hatálya alá tartozó fajok állományait érintő fogások kirakodására irányuló kötelezettség bevezetésével az uniós halászati tevékenységekben fokozatosan felszámolja a visszadobás gyakorlatát.
            
         
               (2)
            
            
               A Bizottság 1395/2014/EU felhatalmazáson alapuló rendelete (2) a kirakodásra vonatkozó kötelezettség végrehajtása érdekében visszadobási terv elkészítéséről rendelkezik egyes kisméretű nyílt tengeri fajoknak és ipari célból halászott halfajoknak az Északi-tengeren történő halászata tekintetében.
            
         
               (3)
            
            
               Az 1380/2013/EU rendelet 15. cikkének (6) bekezdése értelmében, a 15. cikk (5) bekezdésének a) pontjával összefüggésben, a visszadobási tervek tartalmazhatnak olyan technikai intézkedéseket, amelyek célja a nem szándékos fogások csökkentése vagy – amennyire lehetséges – megszüntetése.
            
         
               (4)
            
            
               Belgium, Dánia, Németország, Franciaország, Hollandia, Svédország és az Egyesült Királyság közvetlen halászati gazdálkodási érdekekkel bír az Északi-tengeren. Az északi-tengeri tanácsadó testülettel és a nyílt tengeri állományokkal foglalkozó tanácsadó testülettel folytatott konzultációt követően az említett tagállamok 2017. február 7-én technikai intézkedésre vonatkozó közös ajánlást nyújtottak be.
            
         
               (5)
            
            
               A közös ajánlás szerint az 1395/2014/EU felhatalmazáson alapuló rendeletet módosítani kell oly módon, hogy eltérést tartalmazzon a 850/98/EK tanácsi rendelet (3) 21. cikkének (3) bekezdésétől, amely tiltja egyes halászeszközök használatát Dánia északi-tengeri partjainál.
            
         
               (6)
            
            
               A 850/98/EK rendelet 21. cikkének (3) bekezdésében előírt tilalmat a hering védelme érdekében vezették be, amely járulékos fogást képezhet a spratthalászat során.
            
         
               (7)
            
            
               Az érdekelt tagállamok által folytatott konzultációk során kiderült, hogy a kérdéses területről származó fogásmintákban a hering aránya jelenleg alacsonyabb, mint az e területen kívüli fogásokból vett mintákban. A konzultációk arra is rámutattak, hogy a 850/98/EK rendelet 21. cikkének (3) bekezdése szerinti tilalom jelenleg akadályát képezi a hajók számára ahhoz szükséges rugalmasságnak, hogy ott halászhassanak, ahol a lehető legnagyobb mértékben tudják csökkenteni nem kívánt járulékos fogásaikat.
            
         
               (8)
            
            
               A tudományos szakvéleményeket az illetékes tudományos testületektől szerezték be, és azok a Nemzetközi Tengerkutatási Tanács (ICES) felülvizsgálta. 2017. február 28-án ülésezett a Halászati és Akvakultúra-ágazati Szakértői Csoport és megvitatta az érintett intézkedéseket.
            
         
               (9)
            
            
               Az ICES véleménye (4) szerint a spratt kísérleti halászata során fogott hering aránya tömeg tekintetében magasabb volt a tilalmi zónán kívül, mint azon belül, ugyanakkor darabszám tekintetében nem volt különbség. Ennek alapján a tilalmi zónán belüli halászat révén – súlyra nézve – várhatóan csökkenni fog a nem szándékos heringfogás a tilalmi zónán kívüli halászathoz képest; Az ICES véleménye szerint valószínűtlen, hogy a tilalmi zóna hatályon kívül helyezése bármiféle hatással lenne a hering- vagy sprattállományra. Az ICES úgy véli, nem kell tovább vizsgálni a tilalmi zónát, mivel más gazdálkodási intézkedések is elegendőek a hering járulékos fogásainak ellenőrzéséhez.
            
         
               (10)
            
            
               A közös ajánlásban javasolt intézkedések összhangban vannak az 1380/2013/EU rendelet 18. cikkének (3) bekezdésével, ezért belefoglalhatók az 1395/2014/EU felhatalmazáson alapuló rendeletbe.
            
         
               (11)
            
            
               Az 1395/2014/EU felhatalmazáson alapuló rendeletet ezért ennek megfelelően módosítani kell,
            
         
               (12)
            
            
               mivel az e rendelet szerinti intézkedések közvetlenül érintik az uniós hajók halászati idényéhez kapcsolódó gazdasági tevékenységeket és a halászati idény tervezését, e rendeletnek a kihirdetése után azonnal hatályba kell lépnie.
            
         ELFOGADTA EZT A RENDELETET:
   1. cikk
   Az 1395/2014/EU felhatalmazáson alapuló rendelet szövege a következő 4a. cikkel egészül ki:
   
      „4a. cikk
      Technikai intézkedések a Dánia északi-tengeri partjainál folytatott spratthalászat tekintetében
      A 850/98/EK rendelet 21. cikkének (3) bekezdésétől eltérve, Dánia északi-tengeri partjainál az említett cikk (1) bekezdésének c) pontjában meghatározott területeken engedélyezni kell a spratt alábbi halászeszközökkel történő halászatát:
      
                  a)
               
               
                  32 mm-nél kisebb szembőségű vontatott halászeszközök;
               
            
                  b)
               
               
                  erszényes kerítőhálók; vagy
               
            
                  c)
               
               
                  30 mm-nél kisebb szembőségű kopoltyúhálók, állítóhálók, tükörhálók és eresztőhálók (sodortatott hálók).”
               
            
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ez a rendelet teljes egészében kötelező és közvetlenül alkalmazandó valamennyi tagállamban.
   
      Kelt Brüsszelben, 2017. május 24-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  A Bizottság 1395/2014/EU felhatalmazáson alapuló rendelete (2014. október 20.) egyes kisméretű nyílt tengeri fajoknak és ipari célból halászott halfajoknak az Északi-tengeren történő halászatára vonatkozó visszadobási terv elkészítéséről (HL L 370., 2014.12.30., 35. o.).
   
      (3)  A Tanács 850/98/EK rendelete (1998. március 30.) a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról (HL L 125., 1998.4.27., 1. o.).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869